Oppasser vas na skokvideo van aanranding‘n Skermskoot uit die video ŉ Skokvideo wat wys hoe ŉ dagmoeder ŉ kleuter erg aanrand word wyd op sosiale media versprei. Die video wys hoe die oppasser die 18 maande oue dogtertjie sit en voer op ŉ rusbank voor die kind braak. Die dogtertjie staan dan op en gly in die braaksel waarna die oppasser die kind erg pakslae gee. Die oppasser trap dan met mening op die kind voor sy haar in die gesig skop. Die oppasser trap weer op die kind en tel haar uiteindelik aan haar arm op voor hulle van die skerm af verdwyn. Volgens africanspotlight.com het die voorval in Kampala, Uganda plaasgevind. Erick Kamanzi, die dogtertjie se pa, het volgens die berig die oppasser, Jolly Tumuhirwe (22), erg aangerand nadat hy die video gesien het. Tumuhirwe het ŉ klag by die polisie aanhangig gemaak waarna Kamanzi in hegtenis geneem is. Kamanzi het die video vir die polisie gewys waarna die saak teen hom glo teruggetrek is. Uganda se NBS-televisiekanaal berig dat Tumuhirwe intussen van poging tot moord aangekla word en in polisie-aanhouding is. Sy sal volgens die berig weer op 8 Desember in die hof verskyn. Volgens die televisiekanaal het die dogtertjie se ma gesê dit gaan goed met haar. Maroela Media het besluit om weens die grafiese aard van die beeldmateriaal, nie die video op ons webwerf te publiseer nie. Die video is baie skokkend en kan sensitiewe kykers ontstel. Ons ontmoedig jou om die video te kyk, maar hier is die skakel na YouTube indien jy tog die video wou sien. Hier volg ‘n paar skermskote uit die video: